Byrettens beslutning om, hvorvidt udskrifter fra Encro-chat kunne tillades anvendt som bevis, jf. retsplejelovens § 746, stadfæstet
Ret: Østre Landsret (2. instans)
Faggruppe: Straffesag — Øvrige straffesager
Sagsemner: Efterforskning og straffeproces;

/

UDSKRIFT
AF

ØSTRE LANDSRETS RETSBOG
____________

Den 7. oktober 2021 holdt Østre Landsret møde i retsbygningen, Bredgade 59,
København.

Som dommere fungerede landsdommerne Nicolai Uggerhøj-Winther, Katja Høegh

og Mette Skov Larsen (kst.), førstnævnte som rettens formand.

Der foretoges

10. afd. nr. S-2559-21:

Anklagemyndigheden

mod

Tiltalte 3

(CPR nr. (Født 1980))

(advokat Kåre Pihlmann, besk.)

Ingen var indkaldt eller mødt.

Advokat Kåre Pihlmann har som beskikket forsvarer for Tiltalte 3 kæret Retten i

Holbæks beslutning af 31. august 2021, hvorefter retten efter retsplejelovens § 746

ikke har fundet anledning til på nuværende tidspunkt at tage stilling til forsvarerens

påstand om, at udskrifter fra Encro-chat ikke tillades anvendt som bevis under sagen.

Der fremlagdes udskrift af retsbogen fra Retten i Holbæk (60-3682/2020) med bilag,

rettens fremsendelsesbrev af 13. september 2021, kæreskrift af 7. september 2021

med



/

- 2 -

bilag og mail af 1. oktober 2021 fra advokat Kåre Pihlmann samt kæresvarskrift af

30. september 2021 med bilag fra anklagemyndigheden.

Følgende er anført i kæreskriftet (overskrifter udeladt og bilag ikke gengivet):

”På vegne af min klient Tiltalte 3 kæres vedhæftede afgørelse af 31. august
2021 fra Retten i Holbæk til Østre Landsret, idet jeg for Landsretten nedlægger
følgende påstand:

Afgørelsen af 31. august 2021 fra Retten i Holbæk ophæves, og sagen
hjemvises til realitetsbehandling.

Den 6. august 2021 indbragte jeg ved processkrift af samme dag i medfør af
Retsplejelovens § 746 spørgsmålet om lovligheden af anvendelsen af udskrifter
fra Encro-chat som bevis.

Jeg vedhæfter det pågældende processkrift, hvori jeg nærmere redegør for,
hvorfor det omhandlede bevis er ulovligt tilvejebragt.

Ved afgørelsen af 31. august 2021 har Retten i Holbæk afvist at
realitetsbehandle spørgsmålet, idet Retten henviser til bestemmelsen i
Retsplejelovens § 871, der nærmere regulerer brugen af dokumentbeviser under
hovedforhandlingen.

Til støtte for påstanden om ophævelse og hjemvisning gøres det gældende, at
Retsplejeloven udtrykkeligt hjemler forsvaret en løbende adgang til at
indbringe ”tvistigheder om lovligheden af politiets efterforskningsskridt ” for
Retten, således som undertegnede har gjort ved processkriftet af 6. august 2021.

Det gøres endvidere gældende, at adgangen til legalitetsprøvelse efter
Retsplejelovens § 746 ikke forudsætter hverken tiltalerejsning eller berammelse
af hovedforhandling, ligesom bestemmelsen i Retsplejelovens § 871 er uden
relevans for spørgsmålet.

Afslutningsvis vedhæfter jeg kopi af kendelse af 16. juni 2021 fra Københavns
Byret, der tog et lignende spørgsmål under påkendelse forud for
hovedforhandlingen.”

I kæresvarskriftet er anført følgende (bilag ikke gengivet):

”Anklagemyndigheden har ingen bemærkninger til advokat Pihlmanns påstand
om hjemvisning til realitetsbehandling, som fremsat i mail af 7. september
2021.

Vedhæftet er notat af 4. april 2021 fra Rigspolitiet vedr. oplysninger om
tilvejebringelse af bl.a. materiale fra EncroChat, notat om EncroChat af 21. maj
2021 fra statsadvokat Person inkl. den i notatet nævnte afgørelse



/

- 3 -

fra Svea Hovrätt samt notat af 30. august 2021 om anvendelse af data sikret fra
den krypterede kommunikationsplatform EncroChat i straffesager.

Efter beskrivelsen i de nævnte notater er indhentelse af data fra EnchroChat
sket i overensstemmelse med fransk lovgivning.

Oplysningerne er herefter lovligt udleveret til dansk politi på baggrund af en
retshjælpsanmodning mellem landene.

Det er anklagemyndighedens opfattelse, at oplysningerne fra EncroChat på den
baggrund kan fremlægges og indgå i rettens frie bevisbedømmelse i sagen.”

Efter votering afsagdes

k e n d e l s e :

I henhold til retsplejelovens § 746, stk. 1, kan domstolene prøve lovligheden af

politiets efterforskningsskridt.

I betænkning nr. 622/1971 om Efterforskning i straffesager m.v. er der om udvalgets

forslag til retsplejelovens § 746 bl.a. anført følgende (s. 14):

”Der tillægges således retten adgang til at prøve hensigtsmæssigheden af
begæringer fra forsvareren om foretagelsen af undersøgelser, medens retten for
så vidt angår politiets efterforskningshandlinger kun kan prøve lovligheden.
Politiet bør inden for de grænser, som sættes af loven og dens
retsgrundsætninger, være frit stillet med hensyn til, hvilke undersøgelser det vil
foretage, og hvilken fremgangsmåde det vil følge under efterforskningen.
Politiets virksomhed er underlagt tjenstlig kontrol, og domstolskontrol med
hensyn til formålstjenligheden er hverken nødvendig eller hensigtsmæssig, med
mindre det drejer sig om anvendelsen af retsmidler som anholdelse, fængsling,
ransagning m.v., der reguleres af de særlige bestemmelser herom.”

Landsretten finder, at anklagemyndighedens anvendelse af udskrifter fra Encro-chat

som led i efterforskningen i den pågældende straffesag efter det foreliggende ikke i

sig selv udgør sådanne konkrete efterforskningsskridt, som kan gøres til genstand for

rettens legalitetskontrol efter reglen herom i retsplejelovens § 746, stk. 1, eller

princippet heri.

Der er herunder lagt vægt på de oplysninger, som er fremlagt af

anklagemyndigheden, hvoraf det fremgår bl.a., at de omhandlede oplysninger fra

Encro-chat er indsamlet af de franske myndigheder i overensstemmelse med fransk

lovgivning, uden at der er fremlagt nærmere oplysninger herom, og at oplysninger fra

denne indsamling på baggrund af



/

- 4 -

retsanmodninger fra de danske myndigheder til de franske myndigheder

efterfølgende er blevet udleveret til brug for politiets efterforskning og som bevis i

straffesager i et antal tilfælde. Der er ikke oplysninger om, at indsamlingen i sin tid

skulle være sket på foranledning af danske myndigheder.

Med denne begrundelse tiltræder landsretten, at der ikke er grundlag for at tage

forsvarerens påstand om rettens prøvelse efter retsplejelovens § 746, stk. 1, under

realitetsbehandling.

Der er ikke herved taget stilling til spørgsmålet om, hvorvidt udskrifterne fra Encro-

chat vil kunne fremlægges som bevis under en eventuel hovedforhandling.

T h i b e s t e m m e s :

Byrettens beslutning stadfæstes.

Sagen sluttet.

(Sign.)